Nadat Solidariteit 'n verslag oor die SA regstellende aksieprogram by die VN Komitee vir die Uitskakeling van Rassediskriminasie (Committee on the Elimination of Racial Discrimination – CERD) asook 'n petisie by die SA Menseregtekommissie (MRK) ingedien het, het laasgenoemde uitspraak gelewer dat die Wet op Diensbillikheid onwettig is en gewysig moet word. In kommentaar hierop sê Solidariteit "dat hierdie verslag en aanbevelings van kardinale belang is en dat dit die gesig van regstellende aksie vir altyd gaan verander." Die MRK het o.a. bevind dat die Wet op Diensbillikheid nie aan die vereistes van CERD sowel as dié van die SA Grondwet voldoen nie. Volgens die MRK-verslag moet regstellende aksie sensitief vir konteks wees en moet streeksdemografie in ag geneem word. Die huidige rasseklassifikasie is nie aanvaarbaar nie en maatstawwe moet meer genuanseerd wees. Die verslag het ook bevind dat behoefte in ag geneem moet word, dat daar 'n einde moet wees aan regstellende aksiemaatstawwe, wat in SA neerkom op 'n kwotastelsel. Gedeeltes vanuit die MRK-verslag wat betrekking hou kan hier beskou word.
Temas vir die program van die beraad op 6 September is: Die NDR agenda en toepassing in Suid-Afrika ./ 'n Historiese perspektief op grondbesit in SA / Die regmatige besit van grond deur produsente / Die huidige toepassing en die realiteit vir die ekonomie / Staatkundige verval en die gevolge / Ekonomiese en juridiese realiteite. Vir meer besonderhede, skakel Jan Bosman 083 630 6187 of janbosman@abond.co.za.
Veldtog teen halaal-teken
Die organisasie Christian Friendly Products (CFP) berig dat hulle 'n paar jaar gelede begin het om 'n Christelike handelsmerk as alternatief vir die halaal-merk te bemark. Dit volg nadat hulle tevergeefs 'n klag by die Kommissie vir die Bevordering en Beskerming van Kultuur-, Godsdiens- en Taalregte (KGT) gelê het, maar geen reaksie ontvang het nie.
CFP het twee doelwitte: Ten eerste om die groot Christen-befondsing van Islam deur die halaal-merk te probeer stopsit en, ten tweede, om dié geld na die Koninkryk te kanaliseer. Die internasionale halaal-merk is sowat $2,7 triljard oftewel R43,2 triljard werd. Ook in Suid-Afrika oes die halaal-merk miljarde rand vir Islam.
CFP sê dat hulle al vir jare bid en werk aan bewusmaking oor hierdie saak. Hulle doen 'n beroep op die algemene publiek vir steun - belangstellendes kan hul webwerf by www.christianfriendlyproducts.com besoek of by CFP Facebook.
Inteken op DitsemBlits maklik en vinnig
Vir inteken op DitsemBlits d.m.v. PayFast is dit maklik en vinnig - letterlik net die druk van 'n paar knoppies en dan is jy ingeteken @ slegs R240 per jaar – kliek hier daarvoor.
• Twiet van Trump oor grond en plaasmoorde in SA: Een twiet van die magtigste man op aarde en die skeidslyn in SA is getrek tussen die realiste en die dromers oor die bedreiging van onteiening sonder vergoeding en oor die aakligheid van plaasmoorde.
• 'n Kommentator wys daarop dat Suid-Afrikaners wat steeds heul met die ANC-regering oor die konsep van grondonteiening, hulself eintlik medepligtig maak aan hierdie voorgenome misdaad van die ANC, asook aan al die ongelooflike korrupsie wat daarmee gepaardgaan. Vir 'n videogreep van hierdie kommentator, volg hierdie skakel.
• Die ANC – organisasie en regering – praat met 'n gesplete tong oor grondeonteiening sonder vergoeding. Aan die een kant sê hulle dis hul verklaarde doelwit, maar aan die ander kant sê hulle geen grondgryp sal toegelaat word nie en dat oortreders vervolg sal word.
• Getuienis tans voor die Zondo Kommissie oor staatskaping is 'n openbaring en toon dat tydens die Zuma-bewind Suid-Afrika inderwaarheid beheer is deur 'n skadu-regering, met die Guptas wat letterlik die kabinet geskommel het, maatskappydirekteure aangestel en in die pad gesteek het en tenders van miljarde rand bewimpel het. Diegene soos Mcsebisi Jonas, Vytjie Mentor en Themba Maseko met binne-inligting wat so onbevrees getuig het, verdien medaljes vir dapperheid.
• Daar is tans 'n poging aan die gang tussen sekere Afrikaners en die ANC om die land weer 'n keer te "kodesa" – ons wil uitdruklik waarsku daarteen.